謝許棲默道士手寫黄庭經見寄
作者：郭祥正
朝代：宋

paragraphs: 與君有前期，共爲名山樂。
十宿太上家，百骸失塵縛。
夜半瞻星辰，離離半空閣。
香氳結蓋網，華燈煥朱琧。
金鐘擊清霜，遠響答玄壑。
太霞無別境，洞章自酬酢。
君雖潛賤貧，志意在寥廓。
暫爲處羣雞，曾是橫空鶴。
一別幾何時，又見圓蟾落。
長鬚俄及門，金石重然諾。
手寫黄庭經，寄我辟邪惡。
我方閉空屋，隱几效南郭。
爲君興一讀，玉液瀉河洛。
何當結長遊，相伴趨恬寞。